**ПОКАНА**

**ПЕТИ КОНКУРС**

**„ГЛОБАЛНО УЧИЛИЩЕ“**

**2020**

**И**

**ПЪРВИ КОНКУРС**

**„ГЛОБАЛНО УЧИЛИЩЕ В ДЕЙСТВИЕ“**

**2020**

Българската платформа за международно развитие (БПМР) обявява **пети ежегоден** **конкурс „ГЛОБАЛНО УЧИЛИЩЕ"** за училища с принос в прилагането на философията, принципите и методите на глобалното образование за формирането на активни глобални граждани и **първи конкурс „ГЛОБАЛНО УЧИЛИЩЕ В ДЕЙСТВИЕ“** за училища, носители на приза „Глобално училище“ от предходни издания на конкурса.

Според подцел 4.7 от 17-те цели за устойчиво развитие на ООН, приети през 2015 г*. "До 2030 г. всички учащи трябва да придобият знанията и уменията, които са необходими, за да бъде подкрепено устойчивото развитие, включително чрез: образование за устойчиво развитие и устойчив начин на живот, за човешки права, за равнопоставеност на половете, за популяризиране на културата на мира и ненасилието, за глобалното гражданство и оценяване на културното многообразие и приноса му за устойчивото развитие".*

Глобалното образование е инструмент за развиване на критичното мислене и постигане на разбиране за взаимовръзките в света, допринася за личностното развитие на учениците и същевременно отговаря на потребностите на обществото, подготвяйки отговорни граждани - създатели на положителна социална промяна.

**ЗА КАКВО Е НАГРАДАТА „ГЛОБАЛНО УЧИЛИЩЕ“:** Наградата „Глобално училище" е учредена през 2015 г. Конкурсът е отворен за всички училища в България. Неговата цел е да отличи учебни заведения, които имат съществуващи добри практики в областта на глобалното образование и които планират конкретни бъдещи инициативи в подкрепа на изпълнението на Целите за устойчиво развитие (ЦУР).

**КОЙ МОЖЕ ДА КАНДИДАТСТВА:** Всяко училище, което би искало да въведе темите за глобално образование и Целите за устойчиво развитие, както и училища работили по темата, които искат да я продължат. Заинтересованите кандидати участват в конкурса с концепция за дейности. Критериите за оценка на кандидатурите са подробно описани в края на формуляра.

**ЗА КАКВО Е НАГРАДАТА „ГЛОБАЛНО УЧИЛИЩЕ В ДЕЙСТВИЕ:** Наградата „Глобално училище в действие" е насочена към учебни заведения, които вече са били отличени с наградата „Глобално училище“. Целта е да стимулираме изграждането на национална мрежа, способна да подпомага постигането на националните стратегически цели в областта на гражданското образование.

**КОЙ МОЖЕ ДА КАНДИДАТСТВА:** Всяко училище, което е получило в предходно издание на конкурса приза „Глобално училище“.

**НАГРАЖДАВАНЕ:** Комисия с представители на Министерство на образованието и науката, Министерство на външните работи и групата по глобално образование към Българска платформа за международно развитие ще избере 5 училища, получаващи приза „Глобално училище“ и 3 училища, отличени с приза „Глобално училище в действие“.

**НАЧИН НА КАНДИДАТСТВАНЕ:** За да участвате в конкурса попълнете приложения формуляр, описвайки и своя досегашен опит, и го изпратете на globalschool@bpid.eu в срок до 13 март 2020 г. като посочите в наименованието на мейла за кой от двата приза кандидатствате. Организаторите си запазват възможността да се свържат с Вас за допълнителни въпроси по отношение на кандидатурата.

*Информация за критериите и формулярите за кандидатстване можете да откриете в прикачени файлове по-долу.*

Призът „Глобално училище“ 2020 и призът „Глобално училище в действие“ 2020 ще се връчат на отличените училища на официално събитие в рамките на VIII национална конференция за глобално образование, която ще се проведе на 4-5 април 2020 г. в София. По време на конференцията на три от училищата, участващи в конкурса, ще бъдат раздадени и специални награди от нашите приятели от Международната награда на херцога на Единбург – България.

[Формуляр за участие конкурс глобално училище в действие](http://bpid.eu/wp-content/uploads/2020/02/Formulyar-Globalno-Uchilishte-v-dejstvie-2020.pdf)

[Формуляр за участие конкурс Глобално училище](http://bpid.eu/wp-content/uploads/2020/02/Formulyar-Globalno-Uchilishte-2020.pdf)